"Hvad er meningen med det hele?"

Mon ikke de fleste familiefædre og -mødre i få ble-, ulvetime og forældreintrafri øjeblikke pludselig bliver ramt af de dér små store tanker. Om det hele nytter. Hvem vi egentlig knokler for? Om pengene rækker, eller hvad vi skal bruge dem til.

Skal vi tage os af vores nærmeste og familie eller måske kigge ud over egen hæk og forsøge at bidrage til et samfund, hvor flere har det bedre?

Meget virker uoverskueligt, når man letter tankerne fra rutinerne med aflevering, hentning, fritidsinteresser og studsning af hække, hår eller budgetter.

Ikke desto mindre var det, hvad vi satte os for en mandag morgen, efter 12 års ægteskab. For nogle ting i livet er bare for komplekse at beskæftige sig med. I stedet går man i banken, sætter sig overfor banksælgeren, der dog har titel af rådgiver, og modtager råd, som kan være svære at kategorisere. Vi begyndte at spekulere over, om vi egentlig bare lever for at tjene penge, fordi 'sådan er det bare'. Om vores boliglån afspejler samfundssind eller egoistiske håb om værdistigninger. Om vores hus ligger, hvor det gør, fordi vi ikke tør prøve andet.

Skulle vi rejse - sådan som mange andre gør? Eller renovere?

Vores beslutning endte et helt andet sted.

Vi ville - i al beskedenhed (!) - gerne prøve at påvirke, at samfundets økonomiske og finansielle system kunne gentænkes. Og måske endda ændres til noget bedre.

I årevis har vi oplevet uretfærdighed i økonomien nationalt og globalt. Værdistigninger, værditab, gæld, fattigdom, ubeskrivelig rigdom, snyd, skandaler og korruption, som bare virker som en indbygget del af det økonomiske system, Danmark er en del af.

Men det ønsker vi ikke for vores børn. Det virker nemlig ikke særligt børnevenligt. Et system, hvor rigdom hober sig op og sjældent fordeles ligeligt, og hvor velstand koster velvære.

Et system, hvor man honoreres for mere fravær fra familien, hvor nationalsporten er at snyde fællesskabet, og det mest gratis er at underløbe fremtidens klima. Hvor vækst er vigtigere end det, man vækster.

Og samtidigt et system, der er så komplekst skruet sammen, at ingen rigtigt kan overskue at gennemskue det. Man giver lidt op. Resignerer. Og så gør man basalt set bare det, alle andre gør. Løber efter mængden for at undgå at sakke bagud af det løb, man hverken forstår reglerne for eller meningen med.

Det vil vi gerne holde op med. Vi vil i hvert fald gerne blive bedre til at se, om det stemmer overens med vores egne værdier. Det samme vil vi gerne gøre for andre, blev vi enige om den mandag.

Vi vil gøre det nemmere at forstå sin egen økonomi. Vi vil gøre økonomien menneskelig. Den skal passe til mennesker - i stedet for, som det oftest er i dag, at menneskene må tilpasse sig økonomien.

Derfor stiftede vi Sund Finans Netværk for organisationer og virksomheder, som har et helhedssyn på samfundsudviklingen og økonomien, og som har bud på sunde alternativer.

Derudover vil vi gøre det nemmere for almindelige danskere at forstå deres egen økonomi. At forstå egne prioriteringer. At skelne mellem penge og reel værdi. At lære almindelige mennesker som os selv at tale økonomi. For hvordan prioriterer man egentlig? Gør man det for at undgå de ting, man frygter, eller gør man det for at tilvælge ting, man kan lide?

Bruger man penge for at berige sig selv eller for at bruge sin "stemme på, hvilke varer Rema 1000 skal have i køledisken i nærmeste fremtid"?

Vi skal turde snakke økonomi. Allesammen.

Selv om finans og økonomi får gabemusklerne aktiveret, så er det jo ikke de ting, man kan erhverve sig for økonomien, der keder. Det er i stedet de teknikaliteter, der skal til, før du når til målet, hvor du får pengene i hånden, og endelig kan omsætte dem til noget, som, du synes, er værdifuldt.

Hvordan kan du så selv gøre noget for at blive bedre til at forstå din egen økonomi?

Vores råd er at starte med en samtale over en kop kaffe. Læg ud med at spørge din partner, ven eller kollega: Hvad drømmer du om? Hvad er et godt liv?

Hvis I kan svare på det, så er det næste skridt at se på, hvordan vi skal indrette vores samfund, så vi som individer kan indfrie ønsket om det gode liv for os selv og andre.